Kitba ta' Glen Falzon u Liam Gauci Nhar it-Tnejn li għadda George Pullicino għamel diskors fil-Parlament li fih ikkritika lill-gvern preżenti għall-mod kif amministra l-Kumpless Ambjentali tal-Magħtab. Skont l-eks Ministru għar-Riżorsi u l-Affarijiet Rurali, fi Triq il-Kosta qed ikun hemm irwejjaħ jintnu li ħafna nies nesew. Madankollu, fl-analiżi li se nagħmlu f'dan l-artiklu se naraw kif fil-fatt huwa Pullicino li nesa bosta affarijiet dwar il-Kumpless tal-Magħteb. Dokumenti esklussivi li għandha l-gazzetta KullĦadd juru li dan il-gvern wiret sitwazzjoni fejn l-immaniġġjar tal-iskart kien ineżistenti. Malta ħliet wisq snin u kienet qiegħda tonqos milli tilħaq l-istandards neċessarji. Dan l-istat ta' fatt kien iċċertifikat f'diversi rapporti tekniċi li ntbagħtu lill-Gvern, inkluż lil George Pullicino nnifsu, kemm mill-esperti lokali kif ukoll dawk internazzjonali. Rapport kundannabbli Skont rapport li kien ikkummissjonat mill-Kummissjoni Ewropea bl-isem ta' 'Screening of Waste Management Performance of EU Member States' u li r-riżultati tiegħu nħarġu f'Lulju tal-2012, m'huma xejn sbieħ fil-konfront ta' pajjiżna. Fil-fatt, pajjiżna kklassifika fil-25 post minn 27 stati membri. Dan ir-riżultat mhux biss huwa indikazzjoni ta' nuqqas kbir ta' mmaniġġjar minn George Pullicino fejn jidħol l-ambjent, iżda wkoll jirrifletti ħażin fuq kif l-entità pubblika tal-Wasteserv ma bdietx titmexxa b'serjetà fejn tidħol l-amministrazzjoni u l-implimentazzjoni ta' direttivi Ewropej li jittrattaw l-ambjent. Tali rapport jagħti ħarsa lejn kif l-istati membri tal-UE kienu qed jimplimentaw il-leġiżlazzjoni tal-iskart tal-istess istituzzjoni, b'mod speċjali fejn jidħol l-immaniġġjar tal-iskart muniċipali. Minn dan ir-rapport ħareġ li hemm diskrepanzi kbar fejn jidħlu l-implimentazzjoni u l-applikazzjoni tad-direttiva Ewropea u l-ħtiġijiet Ewropej meħtieġa li jkun illeġiżlati fuq livell nazzjonali. Dan l-istudju sar biex ikunu identifikati dawk l-istati membri li naqsu milli jimplimentaw dawn id-direttivi b'mod partikolari dawk relatati mal-immaniġġjar tal-iskart muniċipali. Malta INEŻISTENTI f'ħames kategoriji L-iskor li rreġistra pajjiżna kien tant baxx li wera diversi nuqqasijiet fejn jidħlu l-elementi kollha li għandhom x'jaqsmu mal-immaniġġjar tal-iskart. Il-punti li ngħataw lil kull pajjiż kienu bbażati fuq ħames kriterji u dawn jinkludu ż-żieda fir-riċiklaġġ tal-iskart muniċipali, full collection coverage, assigurazzjoni li nżammet il-konformità fejn jidħlu l-miżbliet mhux perikolużi, kif ukoll li jkun hemm ammont żgħir ta' proċeduri ta' ksur ta' liġijiet u l-ebda każijiet il-Qorti. Ir-riżultat ġenerali ta' Malta kien dak ta' 9 biss. Fil-fatt, il-kategoriji li Malta ma ħadet l-ebda punt fihom huma l-ammont ta' skart muniċipali li jintilef għaliex jispiċċa inċinerat mingħajr l-irkupru tal-enerġija jew mormi f'miżbla, tbassir għall-ġenerazzjoni tal-iskart fil-futur u stima tal-kapaċitajiet ta' trattament fil-Pjan tal-Immaniġjar tal-Iskart u r-rata ta' skart bijodegradabbli muniċipali li qiegħed imur fil-miżbliet. F'din il-kategorija, Malta kienet waħda mit-tliet pajjiżi, flimkien mal-Greċja u Ċipru, li saret referenza partikolari għaliha minħabba r-rata għolja ħafna ta' skart bijodegradabbli li kien qiegħed jintilef. Kellu r-rapporti f'idejh u m'għamel XEJN Ftit wara dawn ir-rapporti tal-mistħija, Pullicino reġa' kien affaċċjat b'rapport kundannabbli ieħor min-nies tiegħu stess fi ħdan il-Wasteserv. Fil-fatt, kienu ppreżentati rapporti lil Pullicino mill-bord u l-management tal-Wasteserv fejn indikawlu ċar u tond l-istess problemi li semma' hu stess nhar it-Tnejn li għadda fil-Parlament u li eżistew taħtu u hu qatt ma ħa passi fuqhom. Dawn it-tali rapporti lokali kienu saru biex jiġu identifikati n-nuqqasijiet li kienu rreġistrati fejn jidħlu l-allokazzjonijiet finanzjarji tal-Wasteserv fl-2013 u li b'konsegwenza ta' hekk ma kienx hemm biżżejjed fondi fejn jitwettqu u jittieħdu l-passi neċessarji fejn jidħlu deċiżjonijiet u proġetti bżonjużi ambjentali. Fil-konklużjoni ta' dan l-istess rapport jintqal ċar u tond li l-Wasteserv ma setgħetx tkun f'pożizzjoni biex tagħti servizzi tagħha fejn jidħol l-immaniġġjar tal-iskart li tant huwa importanti biex jindirizza l-ħtiġijiet tal-komunitajiet u l-industrija, jekk ma kinitx se tingħata aktar mill-minimu tal-fondi meħtieġa. Il-Wasteserv kienet iddikjarat li għas-sena 2013 kellha bżonn tal-inqas €12.5 miljun biex tkompli fl-operat bażiku li jaqa' taħt ir-responsabbiltà tagħha. Kien inqtal ukoll li jekk il-Wasteserv ma kinitx se tkun sostnuta finanzjarjment mill-gvern Nazzjonalista din ma kinitx biss se tfalli fil-miri ambjentali tal-pajjiż u dawk imposti mill-Unjoni Ewropea, iżda setgħet tiġi mħarrka u tittella' l-Qorti, kif ukoll irriskjat li l-kuntratturi li bdew jagħmlu xi xogħlijiet f'dan ir-rigward, iwaqqfu l-operat tagħhom u kollox kien jibqa' nofs leħja. Pullicino għamel bħal Pilatu Din il-gazzetta tkellmet ukoll ma' persuna li ilha involuta fis-settur tal-immaniġġjar tal-iskart għal diversi snin fejn sostniet li meta Malta ssieħbet mal-Unjoni Ewropea pajjiżna kellu jtejjeb il-metodi li kien juża biex jimmaniġġja l-iskart għaliex kellha timxi skont diversi regolamenti stretti. "Fid-diskors li għamel fil-Parlament din il-ġimgħa Pullicino ta l-impressjoni li kollox kien issolva. Dan, però, huwa 'l bogħod mill-verità." Żiedet tgħid li "il-pjan għall-immaniġjar tal-iskart tal-2001 dam diversi snin biex jiġi rivedut. Dan minkejja l-fatt li l-intenzjoni oriġinali kienet li dan jiġi aġġornat b'mod regolari. Meta sa fl-aħħar dan l-aġġornament wasal fl-2009, xorta kien hemm direttiva kruċjali tal-Unjoni u dubji ta' entitajiet lokali kkonċernati li ma kinux indirizzati. B'kuntrast, matul din il-leġiżlatura, saret konsultazzjoni wiesgħa mill-Ministeru għall-Iżvilupp Sostenibbli, l-Ambjent u Tibdil fil-Klima l-pjan għall-immaniġjar tal-iskart kien aġġornat sal-2020." Fl-aħħar nett, din il-persuna tenniet li huwa essenzjali li l-awtoritajiet jimxu fuq dan il-pjan biex jilħqu l-miri ambizzjużi tiegħu u jimxu mal-leġiżlazzjoni relevanti. Fil-passat ċertu leġiżlazzjoni kienet injorata, fost l-oħrajn dik marbuta mad-direttiva WEEE li ma kinitx infurzata għal ħafna snin. Il-bidliet li daħlu fis-seħħ fl-2015 wasslu biex l-affarijiet jibdew jiċċaqalqu f'dan ir-rigward. "L-introduzzjoni tal-ġbir tal-iskart organiku separat qiegħed jikkontribwixxi biex jintlaħqu l-miri stipulati mil-Landfill Directive u l-Waste Framework Directive li kienu injorati għal numru ta' snin," temmet tgħid din il-persuna. X'għamel Gvern Laburista? Intant, f'kummenti li tatna kelliema mill-Ministeru tal-Ambjent, din sostniet li "ir-realtà turi li dan il-Gvern wiret sitwazzjoni fejn l-immaniġġjar tal-iskart kien nieqes. Malta ħliet wisq snin u kienet qiegħda tonqos milli tilħaq l-istandards neċessarji. Dan l-istat ta' fatt kien iċċertifikat f'diversi rapporti tekniċi li ntbaqgħu lill-Gvern, inkluż lil George Pullicino, kemm mill-esperti lokali kif ukoll dawn internazzjonali." Il-kelliema żiedet tgħid li matul dawn l-aħħar tliet snin, il-maniġment tal-Wasteserv saħħaħ l-organizazzjoni biex din jirnexxilha tlesti b'suċċess it-tliet proġetti prinċipali iffinanzjati mill-Unjoni Ewropea li suppost kellhom jiġu ffinalizzati qabel l-2013. It-tliet impjanti ġodda għaddejjin mill-fażi ta' kommissjoni u diġà qed jirċievu l-iskart. Apparti minn hekk, il-Wasteserv iffinalizzat ukoll diversi proġetti żgħar, filwaqt li saħħet l-operazzjonijiet interni tagħha. Dan kien fattur kritiku għas-suċċess li assigura li ma jintilfux miljuni f'Fondi Ewropew waqt li l-operazzjonijiet kienu għaddejjin mingħajr ostakli. Fuq il-kumment li għadda Pullicino nhar it-Tnejn li għadda, il-kelliema qalet li "hija assurda li rwejjaħ ħerġin mill-miżbla tal-Għallis jiġu attribwiti għall-immaniġjar ħażin u l-inkompetenza tal-ħaddiema. Barra l-fatt li l-aktar staff tekniku kien ilu impjegat mal-kumpanija għal diversi snin, George Pullicino jaf sewwa li fil-perjodi tas-sħana tas-sajf dejjem kienu kwistjoni. L-irwejjaħ ġeneralment ikunu kkawżati mid-dikompożizzjoni tal-materjal organiku." F'dan ir-rigward, il-kelliema kkonferma li qiegħda tittieħed azzjoni sabiex l-irwejjaħ jiġu mminimizzati kemm jista' jkun, fejn tnaqqas il-working surface area u żdiedet is-saħħa ta' materjal inerti li jintuża ta' kuljum biex jgħatti l-iskart li jiġi kkompattat fl-aħħar tal-ġurnata. Dan imbagħad ukoll liġi kkompattat mill-ġdid filgħodu biex jintrebaħ ftit tal-ispazju ieħor fil-miżbla. Fl-aħħar nett, fuq il-Waste Electrical and Electronic Equipment (WEEE), il-kelliema tenniet li dan li għamel żmien jakkumula fis-Civic Amenity Sites, issa qiegħed jiġi esportat. "L-implimentazzjoni tad-direttiva WEEE wassal għal perjodu qasir li matul ma kinitx qegħda ssir esportazzjoni, dan għaliex dawn l-oġġetti kienu meħtieġa għall l-iskemi msemmija. Madankollu, l-esportazzjoni reġgħet bdiet," temment tgid il-kelliema tal-Ministru tal-Ambjent.